Συρία: Οι σφοδρότεροι βομβαρδισμοί στην Χόμς εδώ και μέρες
οι επιχειρήσεις καταστολής μπορεί να θεωρηθούν εγκλήματα κατά της ανθρωπότητας δηλώνουν τα ΗΕ
Οι συριακές δυνάμεις ασφάλειας ξεκίνησαν και πάλι επιθέσεις στην πόλη Χομς πραγματοποιώντας, σύμφωνα με σύρους ακτιβιστές, έναν από τους πιο έντονους βομβαρδισμούς της πόλης, μετά την προειδοποίηση της επικεφαλής της Υπηρεσίας Ανθρωπίνων Δικαιωμάτων των ΗΕ, Ναβί Πιλέι, ότι οι βιαιότητες μπορεί να θεωρηθούν «εγκλήματα κατά της ανθρωπότητας». Ο τοπικός συνασπισμός επιτροπών της αντιπολίτευσης ανέφερε ότι η Χομς δέχεται έντονους βομβαρδισμούς με αποτέλεσμα τουλάχιστον έξι άνθρωποι να έχουν χάσει τη ζωή τους. Αυτόπτες μάρτυρες αναφέρουν ότι υπάρχουν σοβαρές ελλείψεις σε τρόφιμα και καύσιμα, ενώ τα περισσότερα καταστήματα παραμένουν κλειστά καθώς ο κόσμος είναι εγκλωβισμένος στα σπίτια του εξαιτίας των επιθέσεων. Οι επιθέσεις έχουν κυρίως ως στόχο την περιοχή Μπαμπά Αμρ, στην οποία κατοικούν σουνίτες μουσουλμάνοι και έχει μετατραπεί σε επίκεντρο της 11μηνης εξέγερσης. Βίντεο που έχουν αναρτηθεί στο διαδίκτυο δείχνουν μαύρο καπνό και φλόγες σε κτήρια που έχουν βομβαρδιστεί. Η Ύπατη Αρμοστής των ΗΕ για τα Ανθρώπινα Δικαιώματα, Ναβί Πιλέι, ανέφερε ότι η αποτυχία του Συμβουλίου Ασφάλειας να ενεργήσει «ενθάρρυνε» την κυβέρνηση του Προέδρου Άσσαντ να εξαπολύσει μια από τις πλέον βίαιες επιθέσεις. Σύροι αξιωματούχοι κατηγορούν «ένοπλους τρομοκράτες» για την εξέγερση κατά του κ. Άσσαντ, ενώ το Υπουργείο Εξωτερικών της χώρας απέρριψε τους ισχυρισμούς της κ. Πιλέι ότι οι επιχειρήσεις καταστολής συνιστούν εγκλήματα κατά της ανθρωπότητας. Εντωμεταξύ, ο κινέζος Πρόεδρος, Γουεν Ζιαμπάο, δήλωσε ότι το Πεκίνο «δεν προστατεύει καμία πλευρά, συμπεριλαμβανομένης και της συριακής κυβέρνησης». Όπως είπε, ο συριακός λαός πρέπει να αποφασίσει μόνος του για το μέλλον του. Κίνα και Ρωσία έχουν δεχθεί μπαράζ επικριτικών σχολίων για την απόφαση τους να ασκήσουν βέτο σε ψήφισμα του Συμβουλίου Ασφάλειας, που υποστήριζαν Αραβικές και δυτικές χώρες, και ζητούσε από τον κ. Άσσαντ να αποχωρήσει από την εξουσία και να επιτρέψει την σύσταση κυβέρνησης ενότητας που θα οδηγούσε την χώρα σε εκλογές.